11-12वीं के स्टूडेंट से 10-10 हजार वसूले, स्कूल को नोटिस
मल्टी मीडिया विषय के नाम पर 11वीं व 12वीं के स्टूडेंट से 10-10 हजार रुपए वसूलने पर डीईओ ने सेंट जोसफ कॉन्वेंट स्कूल को नोटिस जारी किया। इसमें शुल्क के नाम पर किसी को भी परीक्षा से वंचित नहीं रखने के निर्देश दिए। अजमेर बोर्ड को भी वसूली की सूचना दी। स्कूल के स्टूडेंट ने दो दिन पहले एसडीएम सुनील कुमार झा को शिकायत की थी। एसडीएम ने डीईओ को शिकायत की कॉपी भेजी थी। डीईओ ने स्कूल प्रशासन को नोटिस जारी कर सभी स्टूडेंट को परीक्षा में बैठाने और प्रवेश पत्र उपलब्ध कराने के आदेश जारी किए। डीईओ अनिल वर्मा ने बताया स्कूल को नोटिस जारी कर पूछा कि वे किस आधार पर 10-10 हजार रुपए ले रहे हैं। विद्यार्थियों को परीक्षा से वंचित नहीं रखने के निर्देश दिए हैं। स्कूल स्टाफ ने बताया प्रिंसिपल सिस्टर निधि छुट्टी पर है। सभी स्टूडेंट ने तो फीस भर दी है।
hin_Deva hin_Deva